DÔVODOVÁ SPRÁVA
B. Osobitná časť
K bodom 1 a 2
Navrhovanými ustanoveniami sa spresňujú základné pojmy používané na úseku ochrany pred požiarmi a dopĺňajú sa nové definície reflektujúce potreby aplikačnej praxe a technický rozvoj v oblasti protipožiarnej ochrany.
Rozširuje sa vymedzenie požiarnotechnických zariadení o autonómnu signalizáciu požiaru, zariadenia na vetranie únikových ciest, elektrickú požiarnu signalizáciu a hlasovú signalizáciu požiaru. Uvedená úprava reaguje na rozšírenie využívania týchto technických prostriedkov pri zabezpečovaní ochrany pred požiarmi a na potrebu ich jednoznačného právneho vymedzenia.
Spresňuje sa definícia objektu a definuje sa pojem sťaženého výkonu štátneho požiarneho dozoru. Cieľom navrhovanej úpravy je odstrániť interpretačné nejasnosti pri aplikácii zákona a zabezpečiť jednotný výklad jeho ustanovení.
K bodu 3
Rozširuje a spresňuje sa definícia zhotoviteľa požiarnotechnického zariadenia a zároveň je definícia o podmienku mať činnosti zhotoviteľa požiarnotechnického zariadenia zapísané v živnostenskom registri alebo v obchodnom registri.
K bodu 4
Spresňuje sa definícia objektu pre potreby aplikačnej praxe.
K bodu 5
Definuje sa sťažený výkon štátneho požiarneho dozoru pre potreby správnej a jednoznačnej aplikácie pri výkone štátneho požiarneho dozoru.
K bodu 6
Legislatívno-technická úprava.
K bodu 7
Precizuje a zjednodušuje sa povinnosť v oblasti spracovania a vedenia dokumentácie ochrany pred požiarmi. Uvedenou zmenou bude kontrolovaný subjekt povinný umožniť orgánu štátneho požiarneho dozoru vyhotoviť písomný, grafický, zvukový alebo obrazovo-zvukový záznam počas protipožiarnej kontroly, pričom je zohľadnená aj požiadavka GDPR používať tieto záznamy fyzických osôb pre služobné účely na zaznamenanie priebehu a výsledku protipožiarnych kontrol.


K bodu 8
Precizuje sa ustanovenie o povinnosti z oblasti protipožiarnej bezpečnosti podľa Stavebného zákona a potrieb aplikačnej praxe.
K bodu 9
Kontrolu komínov budú právnické osoby a fyzické osoby – podnikatelia zabezpečiť prostredníctvom kominára alebo osobou s odbornou spôsobilosťou v súlade so zákonom
 č. 161/1998 Z. z. o Komore kominárov Slovenska a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Uvedený návrh bol aj pripomienka Komory kominárov SR a rovnako vychádza aj z požiarovosti počas vykurovacieho obdobia, kedy veľké množstvo požiarov vzniklo od nedostatkov súvisiacich s prevádzkovaním komínov a tepelných spotrebičov.
K bodu 10
Zavádza sa minimálny počet technikov požiarnej ochrany v závislosti od počtu zamestnancov právnickej osoby uvedený v prílohe zákona, pričom z tejto povinnosti sú vyňaté právnické osoby, ktoré majú zriadené závodné hasičské útvary. Uvedený návrh súvisí so zabezpečením požadovanej úrovne ochrany pred požiarmi v objektoch a priestoroch právnických osôb, kde je veľké množstvo zamestnancov (niekoľko tisíc), nakoľko súčasný stav umožňuje právnickým osobám (s niekoľko tisíc zamestnancami) zabezpečovať úlohy na úseku ochrany pred požiarmi prostredníctvom jedného technika požiarnej ochrany, čo má negatívny vplyv na úroveň ochrany pred požiarmi. Uvedené funkcie môžu byť zabezpečené osobami, ktoré môžu mať aj kumulované funkcie (napríklad bezpečnostný technik). Požiadavka minimálneho počtu technikov požiarnej ochrany je adekvátna aj vzhľadom na zákon
č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov, kde sú rovnako stanovené minimálne počty bezpečnostných technikov u zamestnávateľov. Zákon neukladá povinnosť, aby tieto činnosti vykonávali iba osoby v trvalom pracovnom pomere (zamestnanci), ale môžu byť zabezpečené aj dodávateľským spôsobom.
K bodu 11
V § 4 písm. g) sa zavádza nová povinnosť o spracovanie operatívnej karty právnickej osoby a povinnosti ju zasielať príslušnému okresnému riaditeľstvu raz za päť rokov. Operatívna karta bude prístupná z operačných stredísk Hasičského a záchranného zboru a bude slúžiť ako podpora pre veliteľa zásahu. Operatívna karta bude súčasťou požiarnej ochrany a bude vypracovávať technik požiarnej ochrany, pričom jej obsahové náležitosti upraví vyhláška MV SR č. 121/2002 Z. z. o požiarnej prevencii v znení neskorších predpisov. Vyhláška vymedzí okruh objektov, pre ktoré bude potrebný vyhotoviť operatívnu kartu.
K bodu 12
Zmeny majú spresňujúci charakter.
K bodu 13
Uvedenou zmenou je zámer vykonať cvičný požiarny poplach nie len v zákonom stanovenej lehote (raz za 12 mesiacov), ale aj v prípade ak to nariadi orgán štátneho požiarneho dozoru. Zložitosť niektorých objektov z hľadiska evakuácie osôb (domovy sociálnych služieb, nemocnice a podobné) si vyžaduje vykonávať cvičný požiarny poplach aj v kratších intervaloch ako je raz za 12 mesiacov.
K bodu 14
Rozširujú sa povinnosti právnickým osobám v súvislosti s výkonom zisťovania príčin vzniku požiarov, ako je umožniť odoberať vzorky a vytváranie písomných, grafických, zvukových a obrazovo-zvukových záznamov orgánom štátneho požiarneho dozoru. , pričom je zohľadnená aj požiadavka GDPR používať tieto záznamy fyzických osôb pre služobné účely na zaznamenanie priebehu a výsledku zisťovania príčiny vzniku požiarov.
K bodu 15
Zavádza sa povinnosť pre právnickú osobu a fyzickú osobu – podnikateľa, v ktorých objektoch je inštalovaný požiarny výťah alebo jeden z druhou evakuačného výťahu mať zaškolenú osobu na prevádzkovanie týchto výťahov, pričom táto osoba je z radov vlastných zamestnancov.
K bodom 16 a 17
Navrhovanými ustanoveniami sa precizujú povinnosti vlastníkov, správcov a nájomcov objektov pri zabezpečovaní ochrany pred požiarmi. Cieľom navrhovanej právnej úpravy je odstrániť nejednotný výklad ustanovení zákona v prípadoch, keď objekt užíva iná osoba ako jeho vlastník, najmä na základe nájomného alebo obdobného právneho vzťahu.
Navrhuje sa výslovne ustanoviť, že vlastník alebo správca objektu, ktorý prenajíma nehnuteľnosť, zabezpečuje plnenie povinností na úseku ochrany pred požiarmi, ak sa s nájomcom nedohodne inak. Súčasne sa jednoznačne ustanovuje zodpovednosť vlastníka alebo správcu za plnenie vybraných povinností týkajúcich sa požiarnych zariadení pevne zabudovaných do stavby. Vlastník (správca) stavby, ktorý prenajíma nehnuteľnosť a povinnosti o ochrane pred požiarmi podľa tohto zákona preniesol v nájomnej zmluve na nájomcu, tak je povinný poskytnúť nájomcovi projektovú dokumentáciu stavby spolu s riešením protipožiarnej bezpečnosti stavby. Navrhovaná úprava reaguje na poznatky z výkonu štátneho požiarneho dozoru, pri ktorých dochádzalo k sporom o určenie subjektu zodpovedného za plnenie zákonných povinností.
K bodu 18 a 19
V oblasti bytových domov sa vytvára právny rámec na riešenie prípadov, keď sa nezachovala alebo nie je úplná projektová dokumentácia stavby. Navrhuje sa oprávnenie orgánu štátneho požiarneho dozoru uložiť povinnosť vypracovať odborný posudok špecialistom požiarnej ochrany za účelom posúdenia požiarnej bezpečnosti stavby a využitia projektovej dokumentácie inej stavby uskutočnenej podľa predpisov o typizácii vo výstavbe. Cieľom je odstrániť aplikačné problémy pri výkone štátneho požiarneho dozoru v starších bytových domoch, pri ktorých sa projektová dokumentácia nezachovala alebo je neúplná.
K bodom 20 až 22
Legislatívno-technické úpravy odkazov pod čiaru a iné precizovanie vybraných ustanovení, ktoré nemajú vplyv na obsah týchto ustanovení.
K bodu 23 až 26
Pre tento okruh právnických osôb a fyzických osôb podnikateľov sa zakotvila povinnosť umožniť výkon štátneho požiarneho dozoru a povinnosť odstrániť opatrenia uložené orgánom štátneho požiarneho dozoru a zabezpečiť označiť smer úniku osôb pre únik osôb a únikové východy.
Ostatné legislatívno-technické úpravy.
K bodu 27
Zakazuje právnickej osobe užívať stavbu alebo stavebné úpravy bez osvedčenia o splnení požiadaviek protipožiarnej bezpečnosti stavby, ktoré je spodrobnené v § 25a. Sú upravené podmienky pre usporiadanie verejne prístupných podujatí bez predchádzajúceho súhlasu okresného riaditeľstva, pričom pri návrhu bol zohľadnený aj návrh zmeny zákona č. 96/1991 Zb. o verejných kultúrnych podujatiach v znení neskorších predpisov.
K bodu 28
V záujme zvýšenia úrovne ochrany pred požiarmi sa zavádza osobitná úprava objektov mimo prevádzky. Doterajšia právna úprava explicitne neupravovala rozsah povinností vlastníkov alebo správcov takýchto objektov, čo v praxi spôsobovalo rozdielny výklad a nedostatočné zabezpečenie protipožiarnej bezpečnosti. Navrhuje sa preto ustanoviť minimálny rozsah povinností, ktoré musia byť plnené aj počas obdobia, keď objekt nie je využívaný na svoj pôvodný účel.
Súčasťou navrhovanej úpravy je aj ustanovenie povinnosti pravidelného preverovania stavu objektu mimo prevádzky technikom požiarnej ochrany, pričom výsledok kontroly sa zaznamenáva do požiarnej knihy. Navrhované opatrenie má prispieť k včasnému odhaľovaniu nedostatkov, ktoré by mohli viesť k vzniku požiaru alebo k sťaženiu zásahu hasičských jednotiek.
K bodu 29
Legislatívno-technické úpravy odkazov pod čiaru.
K bodom 30 až 35
Rozširuje sa okruh odborných činností vykonávaných špecialistom požiarnej ochrany o vypracovanie odborných posudkov pri bytových domoch a posudzovanie objektov a priestorov určených na verejné podujatia s väčším počtom osôb. Cieľom navrhovanej úpravy je zabezpečiť vyššiu odbornú úroveň posudzovania požiarnej bezpečnosti pri verejne prístupných podujatiach, ktoré predstavujú zvýšené požiadavky na zabezpečenie bezpečnej evakuácie osôb.
Navrhovanou právnou úpravou sa ďalej posilňuje postavenie technikov požiarnej ochrany a preventivárov požiarnej ochrany obcí. Jednoznačne sa ustanovuje povinnosť vykonávať odborné činnosti v súlade so všeobecne záväznými právnymi predpismi, technickými normami a uznávanými pravidlami technickej praxe. Cieľom je zvýšenie odbornej úrovne výkonu činností na úseku ochrany pred požiarmi a zjednotenie postupov pri ich vykonávaní.
Navrhuje sa tiež rozšírenie úloh obce pri zabezpečovaní preventívnych protipožiarnych kontrol prostredníctvom technika požiarnej ochrany. Uvedené opatrenie prispeje k zefektívneniu preventívnej činnosti na území obcí a k včasnému odhaľovaniu nedostatkov na úseku ochrany pred požiarmi.
K bodom 36 až 43
Navrhovanými ustanoveniami sa precizuje právne postavenie technikov požiarnej ochrany, špecialistov požiarnej ochrany a preventivárov požiarnej ochrany obcí ako odborne spôsobilých osôb vykonávajúcich odborné činnosti na úseku ochrany pred požiarmi. Cieľom navrhovanej právnej úpravy je reagovať na poznatky z aplikačnej praxe a zabezpečiť jednotný odborný výkon činností, ktoré majú zásadný význam pre predchádzanie vzniku požiarov a ochranu života, zdravia a majetku.
Navrhovaná úprava rozširuje a spresňuje rozsah odborných činností vykonávaných technikmi požiarnej ochrany a špecialistami požiarnej ochrany. Súčasne sa jednoznačne ustanovuje ich povinnosť vykonávať odborné činnosti v súlade so všeobecne záväznými právnymi predpismi, technickými normami a uznávanými pravidlami technickej praxe. Uvedené opatrenie sleduje zvýšenie odbornej úrovne poskytovaných služieb a zjednotenie postupov pri výkone odborných činností.
V záujme zvýšenia transparentnosti a dôveryhodnosti systému odbornej spôsobilosti sa precizujú podmienky získania, trvania a preukazovania odbornej spôsobilosti technikov požiarnej ochrany a špecialistov požiarnej ochrany. Návrh zákona vytvára predpoklady na efektívnejšiu kontrolu splnenia zákonných podmienok na výkon odborných činností a na overovanie oprávnenosti osôb vykonávajúcich tieto činnosti.
Navrhované ustanovenia zároveň reagujú na potrebu posilnenia zodpovednosti odborne spôsobilých osôb za výkon odborných činností. Precizujú sa dôvody, za ktorých môže dôjsť k pozastaveniu alebo odňatiu oprávnenia na výkon odborných činností, najmä v prípadoch závažného alebo opakovaného porušenia povinností ustanovených zákonom. Cieľom je zabezpečiť, aby odborné činnosti na úseku ochrany pred požiarmi vykonávali výlučne osoby spĺňajúce odborné a morálne predpoklady ustanovené právnym poriadkom.
V nadväznosti na elektronizáciu výkonu verejnej správy sa vytvára právny základ pre vedenie a sprístupňovanie údajov o odborne spôsobilých osobách. Navrhovaná úprava prispeje k zjednodušeniu overovania odbornej spôsobilosti zo strany orgánov štátnej správy, právnických osôb, fyzických osôb – podnikateľov a ďalších subjektov, ktoré zabezpečujú plnenie povinností na úseku ochrany pred požiarmi.
Osobitná pozornosť sa venuje postaveniu preventivárov požiarnej ochrany obcí. Navrhovaná úprava spresňuje ich úlohy a postavenie pri zabezpečovaní preventívnych opatrení na území obce a vytvára podmienky na jednotný výkon preventívnej činnosti v súčinnosti s orgánmi štátnej správy na úseku ochrany pred požiarmi.
Navrhované zmeny prispejú k zvýšeniu odbornosti, transparentnosti a efektívnosti výkonu odborných činností na úseku ochrany pred požiarmi a zároveň vytvoria podmienky na jednotnú aplikačnú prax pri zabezpečovaní úloh ochrany pred požiarmi.
K bodu 44
K podstatnej zmene dochádza v súvislosti s vykonávaním opravy a plnenia hasiacich prístrojov, ktoré nebude viazané na osobitné oprávnenie vydaného od konkrétneho výrobcu hasiaceho prístroja, ale bude viazané na technickú a konštrukčnú zhodu hasiacich prístrojov, pričom pri oprave a plnením budú musieť byť použité komponenty a postupy stanovené výrobcom hasiaceho prístroja.
Ďalej sú stanovené požiadavky na projektovanie, zabudovanie a vykonávanie kontrol a opráv požiarnotechnických zariadení, pričom pri vykonávaní kontrol a oprave požiarnotechnických zariadení to nebude výlučne viazané na jedného zhotoviteľa. Kontroly a opravy požiarnotechnického zariadenia bude môcť vykonávať aj iní zhotoviteľ, ktorý má v rámci registrácie zhotoviteľa požiarnotechnického zariadenia zaregistrované požiarnotechnické zariadenia s totožnými podstatnými komponentami.
Zhotovitelia požiarnotechnických zariadení nemusia vykonávanie činností ako je zabudovanie, oprava a kontrola požiarnotechnického zariadenia zabezpečovať iba prostredníctvom svojich zamestnancov, ale aj prostredníctvom iných zmluvných osôb, ktoré majú platné potrebné osobitné oprávnenia.
V navrhovanom ustanovení sa kladie dôraz na zabezpečenie vysokej odbornej úrovne zhotoviteľa požiarnotechnického zariadenia, ktoré musí byť preukázané pri registrácii zhotoviteľa. Jedinou registráciou zhotoviteľa sa zároveň registrujú všetky požiarnotechnické zariadenia, ktoré má v úmysle projektovať, zabudovávať a kontrolovať. V ustanovení sú jasne zadefinované požiadavky pre registráciu zhotoviteľa ako aj celkový postup pri registrácii.
Ďalej sú stanovené povinnosti zhotoviteľov požiarnotechnických zariadení a konanie pre odobratie potvrdenie o registrácii zhotoviteľa požiarnotechnického zariadenia v prípade závažného porušenia stanovených povinností.
K bodom 45 až 51
Navrhovanými ustanoveniami sa komplexne prehodnocuje systém získavania, obnovovania a udržiavania odbornej spôsobilosti osôb vykonávajúcich odborné činnosti na úseku ochrany pred požiarmi. Cieľom navrhovanej právnej úpravy je zabezpečiť, aby odborné činnosti vykonávali osoby disponujúce aktuálnymi odbornými vedomosťami a praktickými skúsenosťami zodpovedajúcimi súčasnému stavu právnej úpravy, technických noriem a poznatkov požiarnej bezpečnosti.
Na základe poznatkov z aplikačnej praxe sa spresňujú podmienky získania odbornej spôsobilosti a výkonu odborných činností. Navrhovaná úprava reaguje na potrebu zabezpečenia jednotnej odbornej úrovne osôb vykonávajúcich činnosti na úseku ochrany pred požiarmi a vytvára predpoklady na zvýšenie kvality poskytovaných odborných služieb.
Významnou súčasťou navrhovanej úpravy je zavedenie systému pravidelnej aktualizácie odborných vedomostí prostredníctvom aktualizačnej odbornej prípravy. Navrhované opatrenie reaguje na dynamický vývoj právnych predpisov, technických noriem a technických riešení používaných v oblasti ochrany pred požiarmi. Cieľom je zabezpečiť, aby odborne spôsobilé osoby priebežne disponovali aktuálnymi poznatkami potrebnými na riadny výkon odborných činností.
Navrhovanou úpravou sa súčasne precizujú podmienky vykonávania odbornej prípravy a požiadavky kladené na subjekty zabezpečujúce odborné vzdelávanie. Ustanovujú sa podrobnejšie pravidlá akreditácie vzdelávacích programov a podmienky výkonu vzdelávacej činnosti s cieľom zabezpečiť jednotnú odbornú úroveň poskytovaného vzdelávania na celom území Slovenskej republiky.
V záujme zvýšenia kvality vzdelávacieho procesu sa precizuje postavenie odborných garantov a ustanovujú sa požiadavky na ich odbornú spôsobilosť a odbornú prax. Navrhovaná právna úprava vychádza z požiadavky zabezpečiť odborné vedenie vzdelávacích aktivít osobami s primeranou odbornou kvalifikáciou a praktickými skúsenosťami.
Navrhované ustanovenia zároveň vytvárajú podmienky na efektívnejší výkon dohľadu nad subjektmi zabezpečujúcimi odbornú prípravu. Spresňujú sa dôvody na pozastavenie alebo odňatie akreditácie a ustanovujú sa opatrenia na odstránenie zistených nedostatkov. Cieľom navrhovanej úpravy je zabezpečiť, aby odborná príprava bola vykonávaná v súlade s požiadavkami ustanovenými zákonom a aby jej výsledkom bolo získanie vedomostí a zručností potrebných na výkon odborných činností na úseku ochrany pred požiarmi.
Navrhovaná právna úprava zároveň zohľadňuje potrebu zjednodušenia administratívnych procesov súvisiacich s preukazovaním odbornej spôsobilosti a vedením evidencií. Vytvára sa právny základ na efektívnejšie vedenie údajov o odborne spôsobilých osobách a o subjektoch vykonávajúcich odbornú prípravu.
Navrhované zmeny prispejú k zvýšeniu odbornosti osôb vykonávajúcich odborné činnosti na úseku ochrany pred požiarmi, k zjednoteniu požiadaviek na odbornú prípravu a k posilneniu dôveryhodnosti systému odbornej spôsobilosti.
K bodom 52 a 53
Z aplikačnej praxe vyplynula potreba znovuzavedenia inštitútu protipožiarnej hliadky právnickej osoby. Z aplikačnej praxe bolo zistené, že v mnohých prípadoch objekty ako materské školy, základné školy, nemocnice alebo domovy sociálnych služieb boli bez akýchkoľvek protipožiarnych hliadok, čo predstavuje určitú mieru rizika v prípade požiaru, kedy je nevyhnutné vykonať úkony súvisiace s likvidáciou požiaru a poskytnutia dôležitých informácií zasahujúcej hasičskej jednotke.
K bodom 54 až 64
V týchto novelizačných bodoch sa precizujú a upravujú povinnosti fyzických osôb na úseku ochrany pred požiarmi.
Kontrolu komínov budú právnické osoby a fyzické osoby – podnikatelia zabezpečiť prostredníctvom kominára alebo osobou s odbornou spôsobilosťou v súlade so zákonom
 č. 161/1998 Z. z. o Komore kominárov Slovenska a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Uvedený návrh bol aj pripomienka Komory kominárov SR a rovnako vychádza aj z požiarovosti počas vykurovacieho obdobia, kedy veľké množstvo požiarov vzniklo od nedostatkov súvisiacich s prevádzkovaním komínov a tepelných spotrebičov.
Ďalej sa zakazuje právnickej osobe užívať stavbu alebo stavebné úpravy bez osvedčenia o splnení požiadaviek protipožiarnej bezpečnosti stavby, ktoré je spodrobnené v § 25a.
K bodu 65
V ustanoveniach sa spresňujú povinnosti obce.
K bodom 66 až 69
Upravujú sa kompetencie ministerstva vyplývajúcich z aplikačnej praxe a v nadväznosti zmeny vyvolaných touto novelou.
K bodom 70 a 71
Aktualizujú sa ustanovenia o Strednej škole požiarnej ochrany MV SR v Žiline podľa platnej legislatívy a potrieb vyplývajúcich z aplikačnej praxe.
K bodom 72 až 76
Upravujú sa kompetencie krajského riaditeľstva vyplývajúcich z aplikačnej praxe a v nadväznosti zmeny vyvolaných touto novelou.
K bodom 77 až 80
Upravujú sa kompetencie okresného riaditeľstva vyplývajúcich z aplikačnej praxe a v nadväznosti zmeny vyvolaných touto novelou.
K bodu 81
Upravujú sa kompetencie obce vyplývajúcich z aplikačnej praxe.
K bodom 82 až 85
Zmeny dotýkajúce sa vykonávania preventívnych protipožiarnych kontrol obcou. Zmenou sa odstráni dnešná absurdnosť, ktorá spočíva, že kontrolná skupina obce (osoby bez odbornej spôsobilosti) vykonávajú preventívne protipožiarne kontroly dodržiavania povinností na úseku ochrany pred požiarmi právnických osôb a fyzických osôb – podnikateľov, ktoré si plnenie svojich povinností zabezpečujú prostredníctvom osoby s odbornou spôsobilosťou – technik požiarnej ochrany.
Preventívne protipožiarne kontroly v objektoch fyzických osôb budú vykonávať kontrolné skupiny obce zložené z osôb bez odbornej spôsobilosti, ktoré sú zaškolené preventivárom požiarnej ochrany obce.
Preventívne protipožiarne kontroly v objektoch právnických osôb a fyzických osôb – podnikateľov budú vykonávať členovia kontrolnej skupiny s nevyhnutnou účasťou technika požiarnej ochrany. V tejto súvislosti v týchto ustanoveniach je zakázaný aj konflikt záujmov technika požiarnej ochrany, ktorý by mohol nastať.
K bodu 86
Precizujú sa podmienky pre vykonávanie štátneho požiarneho dozoru v bytových domoch.
K bodu 87
Zmeny legislatívno-technického charakteru.
K bodu 88
Zo štátneho požiarneho dozoru sa vypúšťa kontrola obce vo veciach zvereného výkonu štátnej správy na úseku ochrany pred požiarmi z dôvodu súladu s Ústavou Slovenskej republiky.
K bodu 89
Aktualizuje sa rozsah štátneho požiarneho dozoru vyplývajúcich z iných právnych predpisov a zároveň sa zakotvila nová kompetencia v rámci výkonu štátneho požiarneho dozoru, ktorá je naviazaná na § 8 písm. g), § 14 ods. 2 písm. i) a § 25a tohto návrhu.
K bodu 90
Zmena všeobecného ustanovenia využívané pri výkone štátneho požiarneho dozoru.
K bodu 91
Ustanovenie spodrobňujúce novú kompetenciu uvedenú v § 25 ods. 1 písm. j) tohto návrhu. Touto kompetenciou orgány štátneho požiarneho dozoru vykonajú posúdenie splnenie požiadaviek protipožiarnej bezpečnosti stavieb na ohlásenie alebo stavebných úprav, ktoré podľa Stavebného zákona nepodliehajú kolaudačnej obhliadke. Protipožiarna bezpečnosť je jednou z najdôležitejšou požiadavkou na stavby a pre zaistenie bezpečnosti osôb nachádzajúcich sa v stavbách je nevyhnutné dodržanie všetkých požiadaviek protipožiarnej bezpečnosti.
K bodom 92 až 95
Upravujú sa kompetencie ministerstva v rámci štátneho požiarneho dozoru vyplývajúcich z aplikačnej praxe a v nadväznosti zmeny vyvolaných touto novelou. Posudzovanie projektových dokumentácií stavieb, ktorých zásady protipožiarnej bezpečnosti nie sú upravené sa presúva z Prezídia Hasičského a záchranného zboru na krajské riaditeľstvá. Prezídiu Hasičského a záchranného zboru nie je prioritne určené pre výkon štandardného štátneho požiarneho dozoru, ale pre tvorbu legislatívy a technických noriem z oblasti ochrany pred požiarmi, čo už dlhodobo absentuje.
K bodom 96 až 100
Upravujú sa kompetencie krajského riaditeľstva v rámci štátneho požiarneho dozoru vyplývajúcich z aplikačnej praxe a v nadväznosti zmeny vyvolaných touto novelou.
K bodu 101
Upravuje sa výkon hlavného štátneho požiarneho dozoru podľa súčasne platnej legislatívy a aplikačnej praxe.
K bodom 102 a 103
Dobrovoľná požiarna ochrana Slovenskej republiky má celoslovenskú pôsobnosť a členovia Dobrovoľnej požiarnej ochrany Slovenskej republiky, ktorí sú členmi dobrovoľných hasičských zborov, sú spravidla aj členmi dobrovoľných hasičských zborov obcí. Nakoľko v posledných rokoch vznikajú nové občianske združenia pôsobiace v oblasti ochrany pred požiarmi, navrhuje sa rozšíriť členstvo v obecných hasičských zboroch aj o tieto občianske združenia.
Z dôvodu vyskytujúcich sa úrazov a škodových udalostí pri vykonávaní zásahovej činnosti sa navrhuje, aby činnosť člena obecného hasičského zboru mohla byť zastrešená zmluvou o vykonávaní dobrovoľníckej činnosti. V zákone č. 406/2011 Z. z. o dobrovoľníctve a o zmene a doplnení niektorých zákonov v znení neskorších predpisov je v § 3 ustanovená možnosť uzatvoriť „zmluvu“ o dobrovoľníckej činnosti aj v oblasti ochrany pred požiarmi. Uzatvorením zmluvy bude mať zriaďovateľ hasičskej jednotky (obec) možnosť vyriešiť oblasti ustanovené v § 6 cit. zákona, napr. nemocenské poistenie a zdravotné poistenie členov obecného hasičského zboru
K bodu 104
Navrhuje sa vypustiť možnosť pre obec nezriadiť obecný hasičský zbor na základe uzatvorenej dohody s Hasičským a záchranným zborom. Hasičský a záchranný zbor plní úlohy dané osobitným zákonom (§ 3 zákona č. 315/2001 Z. z. o Hasičskom a záchrannom zbore v znení neskorších predpisov).
Pri zriadení spoločného obecného hasičského zboru pre viacero obcí bol ods. 3 doplnení o povinnosť pre krajské riaditeľstvo vydať písomné súhlasné stanovisko po posúdení všetkých okolností a posúdení stupňa nebezpečenstva katastrálneho územia jednotlivých obcí.
Navrhuje sa doplniť povinnosť obce pri vymenovaní a odvolávaní členov obecného hasičského zboru. Rovnako sa zavádza povinnosť prerokovať s miestne príslušným okresným riaditeľstvom vymenovanie a odvolanie veliteľa obecného hasičského zboru v súvislosti s dodržaním podmienok odbornej spôsobilosti na uvedenú funkciu.
K bodom 105 až 110
Na základe poznatkov z aplikačnej praxe sa navrhuje, aby úlohy spojené so zaraďovaním dobrovoľných hasičských zborov obcí do kategórií, prešli na krajské riaditeľstvá Hasičského a záchranného zboru a okresné krajské riaditeľstvá Hasičského a záchranného zboru. Na základe poznatkov z aplikačnej praxe sa navrhuje doplnenie úlohy pre hasičské jednotky o informovanie územne príslušné operačné stredisko nakoľko sa operačné riadenie vykonáva na krajskej úrovni.
K bodom 111 a 112
Na základe poznatkov z aplikačnej praxe sa navrhuje doplnenie úlohy pre zriaďovateľa hasičskej jednotky o povinnosti pri zvolávaní a nasadzovaní členov hasičskej jednotky na výjazd na základe vyžiadania operačného strediska
K bodom 113 až 124
Zmeny vyplývajúce z návrhu tejto novely a z potrieb aplikačnej praxe. V súlade s prijatím reformy štátnej správy ESO od 1. januára 2013 boli krajské riaditeľstvá Hasičského a záchranného zboru  zbavené právnej subjektivity a prestali byť rozpočtovou organizáciou zapojenou finančnými vzťahmi na rozpočet Ministerstva vnútra Slovenskej republiky. Z tohto dôvodu proces náhrady škody uvedený v § 51 ods. 2  a § 53 ods. 1 nie je možné ponechať na krajské riaditeľstvá Hasičského a záchranného zboru, nakoľko náhrada škody je vyplácaná prostredníctvom krajských centier podpory. Uvedeným návrhom sa vytvoril odkaz na právny predpis, podľa ktorého si členovia hasičských jednotiek môžu uplatniť nárok na náhradu za poškodenie zdravia počas zásahov.
K bodu 125 a 126
Na základe požiadavky DPO SR došlo k doplneniu a úprave oblastí spolupráce medzi ministerstvom s DPO SR a inými občianskymi združeniami pôsobiacimi v oblasti ochrany pred požiarmi. Z dôvodu vzniku nových občianskych združení, ktoré plnia úlohy na úseku ochrany pred požiarmi, navrhuje sa rozšíriť spoluprácu orgánov štátnej správy a obcí aj o tieto občianske združenia.
 
K bodom 127 až 129
Navrhovanými ustanoveniami sa precizuje systém správnych deliktov, priestupkov a sankčných mechanizmov na úseku ochrany pred požiarmi. Cieľom navrhovanej právnej úpravy je zabezpečiť účinnejšie vymáhanie povinností ustanovených zákonom a reagovať na poznatky získané z výkonu štátneho požiarneho dozoru.
Navrhovaná úprava spresňuje skutkové podstaty správnych deliktov a priestupkov tak, aby zodpovedali novým povinnostiam zavádzaným touto novelou zákona a súčasne odstránili výkladové problémy identifikované v aplikačnej praxi. Cieľom je zabezpečiť jednoznačné posudzovanie porušení povinností na úseku ochrany pred požiarmi a jednotné ukladanie sankcií.
V nadväznosti na rozšírenie povinností právnických osôb, fyzických osôb – podnikateľov, vlastníkov objektov, odborne spôsobilých osôb a ďalších subjektov sa primerane upravujú aj sankčné ustanovenia. Navrhované opatrenia sledujú preventívny aj represívny účel a majú prispieť k dôslednejšiemu dodržiavaniu povinností ustanovených zákonom.
Navrhovaná právna úprava zároveň obsahuje prechodné ustanovenia, ktorých cieľom je zabezpečiť plynulý prechod na nový právny stav a vytvoriť primeraný časový priestor na splnenie nových povinností vyplývajúcich z novely zákona. Prechodné ustanovenia sú navrhnuté tak, aby nedošlo k neprimeranému zásahu do právnych vzťahov vzniknutých podľa doterajších predpisov.
Ustanovuje sa účinnosť zákona, pričom navrhovaná legisvakačná lehota zohľadňuje rozsah prijímaných zmien a potrebu vytvorenia dostatočného časového priestoru na oboznámenie sa dotknutých subjektov s novou právnou úpravou a na prijatie opatrení potrebných na jej vykonávanie.
Navrhované zmeny prispejú k zvýšeniu efektívnosti výkonu ochrany pred požiarmi, k posilneniu preventívneho pôsobenia právnej úpravy a k zjednoteniu aplikačnej praxe pri ukladaní sankcií za porušenie povinností ustanovených zákonom.
K bodu 130
V rámci konzultácií k predbežnej informácii o návrhu tejto novely zákona MO SR si uplatnilo požiadavku aj výkonu štátnej správy na úseku ochrany pred požiarmi, ktorá vyplynula z aplikačnej praxe.
K bodu 131
Uvedená zmena vyplynula z navrhovaných zmien v oblasti obecných hasičských jednotiek
K bodu 132
Uvedená zmena, ktorá vyplynula z návrhu novely § 11d.
K bodu 133
Zmeny legislatívno-technického charakteru.
K bodu 134
Ustanovujú sa prechodné ustanovenia k vybraným ustanoveniam návrhu tejto novely.

ČASŤ II
K bodu 1
Zavádza sa správny poplatok za registráciu zhotoviteľa požiarnotechnického zariadenia v súlade s § 11d.
K bodu 2
Doplnením písmena e) sa explicitne ustanovuje poplatok za vykonanie opakovanej skúšky pre obidve kategórie (technikov aj špecialistov požiarnej ochrany). Naviazaním na novú poznámku pod položkou sa jednoznačne určuje pravidlo, že ak poplatník uhradí poplatok pred prvou opakovanou skúškou, tento poplatok pokrýva aj prípadnú druhú opakovanú skúšku, ak by bola potrebná. Ak uchádzač uspeje už na prvej opakovanej skúške, poplatok sa spätne nevracia, keďže bol stanovený paušálne pre celý proces opakovaného preverovania vedomostí.
.

